[Foto’s] Mercedes se luukse Maybach-pronkperd bekendgestelDie Mercedes-Maybach S 650 Cabriolet (Foto: Mercedes) Mercedes het pas op die Amerikaanse Los Angeles-motorskou sy jongste pronkperd, die Maybach S 650, bekendgestel. Slegs 300 eenhede van dié Mercedes-Maybach S 650 Cabriolet sal beskikbaar wees. ŉ Asemrowende €300 000 (ongeveer R4, 5 miljoen) is wat dit gaan kos om een van dié motors joune te maak. Handgestikte sitplekke en elke foefie waaraan jy kan dink gaan bydra om jou gepamperlang te laat voel. Boonop sal die verstommende 6 liter V12 enjin met ŉ magtige 463 kW jou bitter vinnig by jou bestemming bring. As jy dié Maybach kan bekostig, is daar heel moontlik ŉ taamlike aantal reise in jou dagboek aangeteken. Daarom kry jy elegante bagasie wat by die kleurskema van jou Maybach pas. En seker die seiljag ook… Twee turbo-aanjaers en 6 liter-enjin gee jou ook 1 000 Nm wringkrag tussen 2 300 en 4 300 r/min. Dié Mercedes-Mayback lewer ŉ brandstofverbruiksyfer van 12 liter/100 km en jy kan van 0 tot 100 km/h bereik binne 4,1 sekondes. Dié weeldewa is gemerk tot 250 km/h. ŉ Mens sou gewis kon doen met ŉ miljoen, of hoe?